Diari Oficial de la Generalitat Valenciana


Sumari del DOGV 4476, del 08-04-2003 (2003/3743)

RESOLUCIÓ de 26 de març de 2003, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Protocol de col·laboració entre la Delegació del Govern de la Comunitat Valenciana i la Conselleria d'Obres Públiques, Urbanisme i Transports, a fi de facilitar els mitjans materials a les Forces i Cossos de Seguretat de l'Estat que participen en les funcions inspectores en matèria de transports terrestres per carretera.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4476

Data del DOGV
:   08-04-2003

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2003/3743


Data del document
:   26-03-2003

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Obres Públiques, Urbanisme i Transports
    * seguretat en carretera
    * cooperació administrativa
    * transport per carretera
    * administració central

RESOLUCIÓ de 26 de març de 2003, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Protocol de col·laboració entre la Delegació del Govern de la Comunitat Valenciana i la Conselleria d'Obres Públiques, Urbanisme i Transports, a fi de facilitar els mitjans materials a les Forces i Cossos de Seguretat de l'Estat que participen en les funcions inspectores en matèria de transports terrestres per carretera. [2003/3743]
  
Subscrit, després de la tramitació prèvia reglamentària, entre la Delegació del Govern de la Comunitat Valenciana i la Conselleria d'Obres Públiques, Urbanisme i Transports, el 7 de març de 2003, un Protocol de col·laboració a fi de facilitar els mitjans materials a les Forces i Cossos de Seguretat de l'Estat que participen en les funcions inspectores en matèria de transports terrestres per carretera, i en compliment del que estableix l'article 8.2 de la Llei de Règim Jurídic de les Administracions Públiques i del Procediment Administratiu Comú, i l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Protocol, que ha quedat inscrit en el Registre de Convenis amb el número 0248/2003, i que figura com a annex d'aquesta resolució.
  
València, 26 de març de 2003.- La subsecretària del Secretariat del Govern i Relacions amb les Corts: Amparo Koninckx Frasquet.
  
PROTOCOL DE COL·LABORACIÓ ENTRE LA DELEGACIÓ DEL GOVERN DE LA COMUNITAT VALENCIANA I LA CONSELLERIA D'OBRES PÚBLIQUES, URBANISME I TRANSPORTS, A FI DE FACILITAR ELS MITJANS MATERIALS A LES FORCES I COSSOS DE SEGURETAT DE L'ESTAT QUE PARTICIPEN EN LES FUNCIONS INSPECTORES EN MATÈRIA DE TRANSPORTS TERRESTRES PER CARRETERA.
  
València, 7 de març de 2003
  
REUNITS
  
D'una banda, el senyor Juan Gabriel Cotino Ferrer, delegat del Govern a la Comunitat Valenciana, nomenat pel Reial Decret 924/2002, de 6 de setembre, BOE núm. 215, de 7de setembre de 2002.
  
I d'una altra, el senyor José Ramón García Antón, conseller d'Obres Públiques, Urbanisme i Transports de la Generalitat Valenciana, nomenat per Decret del Govern Valencià 12/1999, de 23 de juliol, publicat en el DOGV núm. 3.546, de data 26 de juliol de 1999, fent ús de les facultats que té atribuïdes per la Llei 5/83, de 30 de desembre, del Govern Valencià, i facultat expressament per a este acte per acord del Govern Valencià de 19 de novembre de 2002.
  
Intervenen cada un d'estos en nom de les respectives institucions a què representen en el concepte assenyalat i es reconeixen amb capacitat per a formalitzar el present protocol de col·laboració, i, a l'efecte,
  
EXPOSEN
  
L'article 31.15 de l'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, atribuïx a esta Comunitat la competència exclusiva sobre el transport terrestre que es desenrotlle íntegrament pel seu territori i que engloba actuacions d'ordenació, inspecció, sanció i arbitratge.
  
A més dels òrgans de coordinació interadministrativa en la matèria (la Conferència Nacional de Transports i la Comissió de directors Generals de Transports), la col·laboració en matèria d'inspecció de transports es basa en els articles del 32 al 35 de la Llei d'Ordenació dels Transports Terrestres i en els articles del 14 al 24 del reglament que la desplega, aprovat per Reial Decret 1.211/1990, de 28 de setembre, que encomanen la competència inspectora als Servicis d'Inspecció del Transport Terrestre i permeten sol·licitar el suport necessari de les Forces i Cossos de Seguretat de l'Estat, els quals actuen davall de les directrius i les orientacions dels òrgans superiors dels Servicis d'Inspecció del Transport, a través de les Subdelegacions del Govern.
  
L'agrupació de trànsit de la Guàrdia Civil realitza en l'actualitat activitats de vigilància del transport, bé en suport del personal de la inspecció de transports de la Comunitat Valenciana, cada vegada que se'ls sol·licita, ben com a part indissoluble de les seues tasques de control de trànsit en les carreteres de la nostra Comunitat, la qual cosa contribuïx decisivament a una millora de la seguretat vial, així com a una garantia del compliment de les normes reguladores del transport terrestre i de les activitats complementàries i auxiliars d'este.
  
D'altra banda, el Llibre Blanc del Transport (COM (2001) 370 final) que dissenya la política europea en esta activitat de cara a l'any 2010, considera, entre les seues orientacions, com a primordial, el reforç de les activitats inspectores i sancionadores en matèria de transport terrestre, i es preconitza la promoció tant de l'eficàcia inspectora com de la conformitat en la seua execució i s'augmenta la quantitat de controls en ruta per a comprovar el compliment de l'ordenament jurídic en vigor en matèria de transports per carretera, aspecte arreplegat en els acords entre el Govern de la Nació i les organitzacions professionals de transportistes i per la Comissió dels directors Generals de Transports, de data 7 i 8 de febrer de 2002, en les quals es va acordar potenciar els plans d'inspecció amb especial atenció en els excessos de pes i autoritzacions de transport. Així, les comunitats autònomes prestaran el suport a l'agrupació de trànsit de la Guàrdia Civil per a facilitar-los els mitjans materials necessaris per a millorar el desenrotllament de les activitats de la inspecció de transports.
  
Entre altres mitjans materials, la Comunitat Valenciana disposa de bàscules fixes que, en ocasions, a causa de la construcció de noves infraestructures i al seu caràcter estàtic, no aporten la necessària versatilitat per a complir la seua comesa.
  
D'altra banda, la facultat dels agents de vigilància per a desplaçar fins una d'estes bàscules els vehicles que circulen en un radi de 25 quilòmetres i l'obligació dels conductors de facilitar esta operació, arreplegada en l'article 229 del Codi de la Circulació, va quedar derogada pel Reial Decret 2822/1998, de 23 de desembre, pel qual s'aprova el Reglament General de Vehicles. Amb esta derogació s'ha dificultat notablement el control del pes dels vehicles, amb els riscs per a la circulació i anomalies per al sector del transport per carretera que açò suposa.
  
Per això, la Comunitat Valenciana va iniciar l'any 2001 un procés d'adquisició de dos unitats mòbils dotades del més modern equipament tècnic i d'oficina, perquè serviren tant com a verdaderes oficines d'inspecció com de mitjà de transport de bàscules portàtils.
  
L'ús d'estes unitats mòbils es considera de gran valor, tant qualitatiu, pels seus efectes dissuasoris, com a quantitatiu, per la seua efectivitat per a detectar les infraccions en qualsevol carretera. Per això, les dues administracions consideren d'interés mutu permetre el seu ús continuat per part dels agents del Sector de la Comunitat Valenciana de l'Agrupació de Trànsit de la Guàrdia Civil per a complementar i facilitar la labor de control que realitzen en carretera.
  
En este marc de col·laboració i com a millora dels mitjans materials emprats pel Sector de l'Agrupació de Trànsit, ja en 1998, la Comunitat Valenciana, a través de la Conselleria d'Obres Públiques, Urbanisme i Transports, va facilitar divers material per a suport en les labors de detecció d'infraccions de transports.
  
Per tot això que s'ha exposat anteriorment, a fi d'aconseguir la plena eficàcia i eficiència de les funcions inspectores i de facilitar el treball de les Forces i Cossos de Seguretat de l'Estat que participen en l'acompliment d'aquelles i de conformitat amb el principi de col·laboració interadministrativa, les dues parts acorden subscriure el present protocol de col·laboració, d'acord amb les declaracions que a continuació s'indiquen:
  
1. Objecte
  
L'objecte del present protocol de col·laboració és establir la cessió de l'ús de dos unitats mòbils al Sector de la Comunitat Valenciana de l'Agrupació de Trànsit de la Guàrdia Civil, dependent de la Delegació del Govern, per a millorar les labors de detecció d'infraccions de transports per carretera.
  
Esta cessió té com a objectius:
  
a) Millorar la seguretat vial i incrementar la protecció de les infraestructures de carreteres, com a conseqüència d'un procés racional de detecció d'infraccions segons la nova realitat normativa i ell comportament del sector.
  
b) Garantir el correcte ordenament del sector de transports per carretera, i es minimitzen les competències deslleials, a causa tant dels vehicles faltats d'autorització com dels possibles excessos de pes.
  
c) Incloure l'actuació d'estes dues unitats mòbils en la planificació de la inspecció que periòdicament elabora la Direcció General de Transports de la Conselleria d'Obres Públiques, Urbanisme i Transports.
  
D'esta forma es garantirà una circulació més segura, un transport eficaç i de qualitat en condicions de competència lleial i un efecte dissuasori que, sens dubte, prestaran els integrants del sector de transports per carretera.
  
2. Titularitat
  
La titularitat de les dues unitats mòbils i d'equipament que incorporen correspon a la Comunitat Valenciana representada per la Conselleria d'Obres Públiques, Urbanisme i Transports, a través de la seua Direcció General de Transports.
  
3. Equipament de les unitats mòbils
  
Cada unitat mòbil es compon d'una furgoneta dotada amb el material següent:
  
- Oficina interna, amb taula de treball, armaris, cadires, lavabo, etc.
  
- Bàscula mòbil amb tascons anivelladors i cablejat de connexió, amb sistema de pesat informatitzat.
  
- Ordinador portàtil.
  
- Làmpada ultraviolada amb piles i carregador.
  
- Càmera fotogràfica tipus Polaroid.
  
- Comptador d'impulsos.
  
- Mesurador de gàlib homologat
  
Cada unitat mòbil està totalment preparada per a operar en carretera, amb la documentació i l'assegurança preceptiva, així com la garantia de l'equipament.
  
En l'annex adjunt es detalla la descripció de les unitats mòbils, així com del seu equipament.
  
4. Ús
  
La utilització de les unitats mòbils es realitzarà pel Subsector de Trànsit de la Guàrdia Civil dependent de la Subdelegació del Govern de cada província, per mitjà de la planificació realitzada pel Sector de l'Agrupació de Trànsit, en el marc del Pla d'Inspecció de Transport.
  
Quan la Direcció General de Transports de la Conselleria d'Obres Públiques, Urbanisme i Transports sol·licite l'habitual col·laboració per a les actuacions inspectores, el suport es realitzarà amb els mitjans materials que són objecte de cessió per mitjà del present protocol de col·laboració.
  
5. Planificació
  
S'inspeccionarà el transport realitzat en les carreteres de la Comunitat Valenciana, amb independència de la titularitat d'estes, amb la màxima presència possible en carretera, per mitjà de la necessària variació horària i es remarca el control de:
  
- Pes de vehicles.
  
- Autoritzacions de transport.
  
6. Formació
  
Per a l'adequat maneig de l'equipament anteriorment descrit, el personal designat per la Direcció General de Transports de la Conselleria d'Obres Públiques, Urbanisme i Transports realitzarà les labors de formació i assessorament als membres que el Sector de l'Agrupació de Trànsit de la Guàrdia Civil indique.
  
7. Manteniment
  
Les labors que a continuació es descriuen són responsabilitat de la Conselleria d'Obres Públiques, Urbanisme i Transports, bé a través de la Secretaria General, bé a través de la Direcció General de Transports:
  
- El manteniment i la reparació de les bàscules mòbils
  
- Les revisions metrològiques que corresponguen per a l'homologació del material en compliment de la normativa específica, i s'entrega la documentació corresponent per a ser portada dins del vehicle.
  
- Actualització de la documentació reglamentària del vehicle, que inclou imposts i l'assegurança corresponent.
  
- El gasoil necessari per a la utilització de cada unitat mòbil, i s'entreguen al Sector de l'Agrupació de Trànsit de la Guàrdia Civil els talonaris de combustible per al seu canvi en les estacions de servici concertades, la relació de les quals els serà facilitada documentalment.
  
Estes labors es realitzaran periòdicament o sol·licitud prèvia del Sector de l'Agrupació de Trànsit de la Guàrdia Civil.
  
8. Confidencialitat de la informació
  
De conformitat amb el que disposa l'article 11.2 de la Llei Orgànica 15/1999, de 13 de setembre, de Protecció de Dades de Caràcter Personal, per a la consulta al SITRAN, no serà necessari el consentiment de l'afectat.
  
9. Duració
  
La utilització dels equips en la forma assenyalada es mantindrà, en el marc de la col·laboració referida, durant un termini de cinc anys prorrogables tàcitament per acord de les parts.
  
10. Execució i desenrotllament del protocol
  
La Delegació de Govern a la Comunitat Valenciana designa el Sector de l'Agrupació de Trànsit de la Guàrdia Civil i la Conselleria d'Obres Públiques, Urbanisme i Transports a la Direcció General de Transports com a interlocutors per al desenrotllament i execució d'este protocol de col·laboració.
  
I com a prova de conformitat, les parts subscriuen el present protocol de col·laboració en dos exemplars exemplar al lloc i en la data assenyalats en l'encapçalament.
  
El delegat del Govern: Juan Gabriel Cotino Ferrer
  
El conseller d'Obres Públiques, Urbanisme i Transports: José Ramón García Antón.
  
ANNEX
  
Característiques dels vehicles
  
- Motor: dièsel situat a la part davantera. Situat fora de l'habitacle.
  
- Cilindrada: 2000 cc com a mínim.
  
- Potència: 120 CV com a mínim.
  
- Alimentació: turboalimentada, intercooler assistida per nou sistema Cdi o semblant.
  
- Sistema d'arrancada: clau amb immobilitzador electrònic.
  
- Velocitats: cinc avant i marxa arrere.
  
- Retrovisors: dos exteriors.
  
- Tracció: davantera o posterior de dos rodes.
  
- Llums: fars halògens i antiboires posteriors i davanters.
  
- Cinturons de seguretat: davanters.
  
- Direcció: assistida.
  
- Carrosseria
  
- Capacitat de càrrega 900 kg com a mínim; sostre sobreelevat, alçària interior 1,8 m, com a mínim.
  
- Proveït de dues portes posteriors d'accés i una lateral, de vidre.
  
- Tapa de combustible amb clau.
  
- Espills retrovisors exteriors a un costat i a l'altre.
  
- Accessoris
  
- Triangles per a senyalització d'avaries.
  
- Extintor.
  
- Farmaciola d'urgències.
  
- Radiocasset estèreo
  
- Bossa de ferramentes bàsica.
  
- Roda de recanvi igual que la resta.
  
- Far per a il·luminació nocturna.
  
- Pintura: color blanc amb logotips adequats.
  
- Característiques generals de l'habitacle i la cabina
  
- Plaça del conductor més dues davanteres.
  
- Aire condicionat amb eixida a l'habitacle i a la cabina.
  
- Il·luminació per tres punts de llum a 12 V.
  
- La cabina i l'habitacle posterior tindran 5 metres quadrats com a mínim.
  
- L'habitacle posterior ha d'estar dotat com a oficina mòbil amb els elements que s'indiquen:
  
\* Subministrament i col·locació de convertidor de corrent.
  
\* Subministrament i col·locació de lavabo aixeta elèctrica de 12 V amb depòsits d'aigua neta, i aigua residual.
  
\* Instal·lació de quadre de comandaments i endoll de seguretat per a 220 V.
  
\* Subministrament i col·locació de convertidor de corrent.
  
En qualsevol cas la instal·lació elèctrica haurà tindre un sistema de bateries i convertidor de corrent.
  
Característiques específiques de l'habitacle-oficina
  
- Sòl antilliscant de goma.
  
- Laterals i sostre coberts i aïllats amb polimetà.
  
- Mobiliari construït en materials compactes i contraplacat d'alta qualitat consistent en:
  
- Taula de treball principal entre passos de rodes posteriors.
  
- Taula per a l'ordinador i la impressora de la bàscula mòbil.
  
- Armaris baixos amb calaixeres en els dos laterals amb tapes que fan de taules.
  
- Construcció d'un fitxer.
  
- Construcció d'armari davall de la taula principal, per a transportar senyalització.
  
- Construcció d'armari rober.
  
- Construcció i col·locació de dos bancs entapissats en goma espuma amb calaix davall del seient.
  
- Col·locació de dues cadires giratòries de despatx.
  
Tots els elements de mobiliari hauran d'estar realitzats en material fàcilment llavable.
  
Les mesures i les dimensions aproximades es reflectixen en el pla adjunt.
  
Equipament dels vehicles
  
Característiques de la bàscula mòbil de què anirà dotat cada vehicle
  
- Bàscula de les denominades Electrònica de Roda.
  
- Complirà la norma quant a precisió OIML 76 Classe IV i disposarà dels certificats expedits en la Comunitat Europea (CE) i de verificació primitiva pel Centre Espanyol de Metrologia.
  
- El fabricant estarà en possessió de la qualificació de qualitat DIN GUW 3110.
  
- Estarà fabricada en material lleuger i resistent, amb protecció IP 65 (CEI 144) contra l'aigua.
  
- El pes de cada bàscula no sobrepassarà en cap cas els 20 kg a fi que siga fàcilment transportable.
  
- L'alçària de la bàscula serà la menor possible i sempre inferior a 20 mm amb l'objecte de facilitar l'accés dels vehicles i evitar el seua pràpia deterioració.
  
- La superfície de pesatge serà, almenys, de 650 x 350 mm i no superarà els 700 x 400 mm de forma que permeta el pesatge de qualsevol tipus de roda de camió, i serà, al mateix temps, fàcil de transportar en qualsevol vehicle.
  
- L'autonomia d'operació serà, com a mínim, de 50 h, i es podrà utilitzar cada bàscula de forma independent.
  
- La temperatura de treball estarà entre ?20ºC i +60ºC.
  
- La càrrega de treball serà de 10.000 kg amb un límit d'error en verificació primitiva no superior a +/-25 kg en pesades fins a 2.500 kg i +/- 50 kg en pesades per damunt de 2.500 kg.
  
- El sistema de mesura serà per mitjà de senyals digitalitzats en un circuit electrònic amb finestra de lectura independent i conjunta amb la bàscula bessona. Igualment es podran processar les successives pesades en un processador independent.
  
- Alimentació amb font integral recarregable per bateria d'automòbil de 12 V o mòdul d'alimentació CA.
  
- Entrada i eixida de dades per connexió RS 232 C.
  
Equip de control per a bàscules
  
L'equip de control haurà d'estar capacitat per a rebre el pes per roda, per eix i el pes total del vehicle, i s'imprimiran tant els parcials com els totals.
  
Disposarà d'un sistema de tara a zero automàtic abans d'iniciar el procés de pesatge.
  
L'alimentació es podrà realitzar tant a DC 12 V com a 220 € 115 V AC.
  
L'equip disposarà de connexions necessàries per a poder bolcar la informació a un ordinador extern per a altres aplicacions informàtiques.
  
Bàsicament estarà compost de les unitats següents:
  
- Ordinador PC estàndard o portàtil amb programari Windows 95, pantalla TFT i processador Pèntium.
  
- Programari de gestió per a bàscules segons les especificacions de la Direcció General de Transports de la Generalitat Valenciana.
  
- Impressora estàndard o portàtil d'injecció de tinta.
  
- Maletí de transport (en el cas de PC portàtil) totalment mecanitzat i cablejat per a allotjament dels elements anteriors, amb protecció contra pols i aigua.
  
- Receptor escàner de radiocomunicacions.
  
- Conjunt de 2 unitats walkie-talkie portàtils de radiocomunicacions, banda UHF, amb accessori de casc integrat.
  
Característiques del programari
  
- Programa de programari per a operador amb el sistema de pesatge estàtic.
  
- Connexió a les bàscules a través de port sèrie del PC.
  
- Representació gràfica de la quantitat de bàscules connectades al PC.
  
- Representació gràfica del pes situat sobre cada bàscula.
  
- Realitza el control del procés de pesatge per rodes, eixos i total de vehicles pesants.
  
- Indicació en pantalla en tot moment de la situació de cada mesurament.
  
- Càlcul de sobrecàrregues per eixos i totals de vehicles pesants.
  
- Càlcul d'infraccions en funció de les sobrecàrregues.
  
- Memorització de les dades de tots els mesuraments realitzats.
  
- Impressió de les dades de qualsevol mesurament actual o anterior.
  
- Configuració del format d'impressió de les dades de cada mesurament.
  
- Conversió de les dades memoritzades a format de full de càlcul (Excel, etc.)
  
El butlletí emés per la impressora estarà configurat amb els paràmetres següents:
  
GENERALITAT VALENCIANA
  
Conselleria d'Obres Públiques, Urbanisme i Transports
  
Direcció General de Transports
  
Carretera nacional: ................. PK: ............
  
Número sèrie bàscula: .................................
  
Número de mesurament: ...................................
  
Data: ........................... Hora: ...........................................
  
Matrícula del vehicle: .................................
  
Matrícula del remolc: .................
  
Número d'eixos del vehicle: ......................
  
Massa màxima autoritzada: ............................
  
Conductor: .......................... DNI: ...............................
  
Empresa transportista: .......... CIF: ...............................
  
Adreça: ........................ Població: .................. CP: ......
  
Empresa carregadora: .................. CIF: ...............................
  
Adreça: ......................... Població: .................. CP: ......
  
Mercaderia: ...................................................
  
Origen: ........................ Destinació: ..................................
  
Pes: ...................... PMA: ..................... Excés: .............% Excés: ......
  
O segons indicacions facilitades respecte d'això.
  
Tascons anivelladors:
  
- Estaran realitzats en un material resistent i lleuger tipus propilé reforçat amb fil d'acer de tal manera que suporten una càrrega, almenys, de 12.500 kg sense deformar-se, i seran, al mateix temps, prou lleugers per a ser transportats amb facilitat.
  
- Permetran ser enrotllats a fi de poder ser desplaçats en qualsevol vehicle.
  
- Les mesures mínimes seran de 2.800 mm de llargària i 850 mm d'amplària, i s'ajusta la seua alçària exactament a la de la bàscula.
  
Condicions generals:
  
Els models de bàscula hauran d'estar abonats per un servici de manteniment postvenda a Espanya a càrrec del fabricant o el seu representant oficial, dotat d'instal·lacions adequades i personal prou qualificat amb, almenys, dos anys d'experiència en la reparació dels models de què es tracte.
  
L'empresa proveïdora haurà de presentar l'original del certificat amb data actual, expedit per la firma fabricant de les bàscules sobre representació, autorització i capacitació per a portar a terme a Espanya els servicis de venda, assistència tècnica i manteniment d'estes.
  
La dita empresa haurà d'estar classificada com a EMPRESA DE SUBMINISTRAMENTS, amb la classificació i la categoria: III.07-C, i haurà de presentar el certificat expedit per la Comunitat Autònoma on residisca, en el qual es detalle disposar del número de control metrològic com a empresa instal·ladora i reparadora d'equips electrònics de pesatge de funcionament no automàtic, de la classe III; així mateix, haurà d'estar inscrita en el Registre Industrial de la Comunitat on residisca com a empresa capacitada per a comercialitzar i reparar bàscules i instruments de pesatge com a funcionament no automàtic de la classe III, i haurà de presentar necessàriament una mostra de cada un dels elements que comporta esta.
  
Amb l'oferta es presentarà una descripció completa, gràfica i literària, en espanyol de cada un dels diferents components, i també el manual d'instruccions, i s'haurà d'acreditar la possessió dels certificats d'homologació i d'aprovació de les bàscules mòbils, així com de la resta de l'equip amb què van dotats els vehicles.
  
Un altre equipament tècnic
  
A més cada un dels vehicles anirà dotat:
  
- Ordinador portàtil: AMD K6/2/550, 64MB, HD 5 Gb, CD 24x, Mòdem 56 K, pantalla HPA 12?, Win 98 + Works 2000 i garantia 1 any.
  
- Làmpada ultraviolada amb piles i carregador.
  
- Càmera fotogràfica tipus Polaroid 6381IG.
  
- Comptador d'impulsos (Hurón) per a control del tacògraf i limitador de velocitat (Kienzle, Ext D-30 CM).
  
- Mesurador de gàlib homologat.
  
Obligacions específiques
  
Els vehicles seran matriculats en el lloc que s'indique, a càrrec i gestió del proveïdor, qui també procedirà a la seua oportuna retolació.
  
La documentació dels vehicles portaran incorporats els justificants d'haver abonat l'Impost Municipal de Circulació corresponent a l'any 2003.
  
Els vehicles seran entregats en el lloc de la Comunitat Valenciana que es designe per la Direcció General de Transports.